- Vanskeligere i Real enn i Ajax
Av Jens Friberg – Miljøet i Real Madrid er veldig tøft, og det kommer til å bli vanskeligere for Ødegaard i Madrid sammenlignet med for eksempel Ajax, sier den tidligere storspilleren Henning Jensen til VG. Tirsdag kveld kunne VG formidle nyheten om at Martin Ødegaard var på vei til Real Madrid for å forhandle med storklubben. Der kan han få nummer 16, som vil sikre han plass i A-lagets stall. Bakgrunn:VG-kilder: Til Madrid for å bli Real-spiller Danske Henning Jensen spilte for det spanske hovedstadslaget i perioden 1976 – 79 og har senere jobbet som speider for Borussia Mönchengladbach. Han mener den nederlandske klubben er flinkere med unge spillere enn Real Madrid. – Men Real Madrid er også utrolig gode til å jobbe med utenlandske spillere, så jeg vil ikke si at Ødegaard gjør et dårlig valg om han vraker Ajax, sier Jensen.Jensen forteller med glede om dagene hans i den spanske storklubben. Han fikk en god velkomst, men sier også at det var vanskelig å passe inn i begynnelsen. – Det virket som det var en klubb i klubben. De etablerte spillerne hadde en veldig sterk posisjon på treningsfeltet, forklarer han. Han vil ikke skryte på seg å ha sett alt av Martin Ødegaard, men tror likevel unggutten har alle forutsetninger for å lykkes. – Han kan bli en suksess. Jeg mener, hvorfor ikke? Det han har vist så langt er imponerende. Dansken fikk til sammen 81 kamper for Real Madrid og scoret 16 mål. For Ajax spilte han 56 kamper i perioden 1979 – 81.Viasat-ekspert Vidar Davidsen er veldig begeistret over den potensielle overgangen og tror det vil bli veldig godt for norsk fotball. – Dette kan jo bli den største overgangen i norsk fotballhistorie, sier han til VG. Han legger til at det blir viktig for 16-åringen å sikre seg et godt opplegg hvis han havner i Madrid. Veien til førstelaget er tøffere, men Ødegaard kan likevel tjene mye på overgangen. – Hvis vi regner med at han trener med førstelaget, vil jo det være en førsteklasses treningsarena for å utvikle seg. Det viktige er om han også får en god kamparena, sier Davidsen. Viasat-eksperten tror det blir vanskelig å komme gjennom nåløyet i storklubben, men poengterer samtidig at Ødegaard er det mest spesielle han har sett på lenge. Allerede etter Ødegaards første kamp fra start, tok han til orde for at han burde være på landslaget.Om Martin Ødegaard fullfører overgangen til Real Madrid, vil han være bare den femte skandinaven som kler seg i den helhvite drakten. Henning Jensen er en av bare fire skandinaver som har spilt for de kongelige hvite. Thomas Gravesen er den mest nylige, mens Michael Laudrup er den mest kjente. Den aller første skandinaven, og så langt eneste svensken, Agne Simonsson, opplevde et skuffende opphold i Madrid på starten av 60-tallet. Han scoret i VM-finalen i 1958 mot Brasil og var med på senke England på Wembley med to mål, men maktet aldri å få mye spilletid etter overgangen til Real Madrid.
Martin Ødegaard kan komme til å få det tøft i Madrid. Det mener danske Henning Jensen, som har spilt for både Real Madrid og Ajax.